Gedagte vir die dag: Ai, Christene oordeel tog so maklikFoto: pixabay.com Daarom is daar vir jou geen verontskuldiging nie, vir jou, mens wat ’n ander veroordeel, wie jy ook al is. Deurdat jy oor ’n ander ’n oordeel uitspreek, veroordeel jy jouself, want jy wat veroordeel, doen dieselfde dinge. (Romeine 2:1-3) Onderhoude wat met nie-Christene in die VSA gevoer is, wys hulle voel Christene is uiters veroordelend. Dit is baie hartseer want Jesus se karakter het juis nie getuig van veroordeling nie. Hy het met tollenaars, melaatses en prostitute gemeng en het niemand wat na Hom toe wou kom ooit verstoot nie. Waarom ons as Christene so krities is en gedurig neig om skerp te oordeel en neer te sien op nie-Christene weet ek nie, want ons staan immers self skuldig voor God. Ons is nie in ’n posisie om te oordeel nie. Dit kom ons nie toe nie, ons moet dit aan God oorlaat, God oordeel regverdig en trek niemand voor nie. Elke gelowige moet besef dat niemand, geen mens, in die posisie is om hom- of haarself te red nie. Daar is net een manier hoe jy aan die straf van God kan ontkom en die ewige lewe kan kry. Dit is deur volkome op God se genade te vertrou, dit maak nie saak of jy ’n moordenaar of ’n eerlike, hardwerkende landsburger is nie. Sonde moet ons daartoe bring om ons vertroue in Jesus Christus te stel. Hy is die enigste Een wat aan ons die ewige lewe gee. Daar is geen ander manier om van sonde verlos te word as deur Christus nie – en ons het al almal male sonder tal sonde gedoen. Wanneer ons tot dié belangrike besef kom, oordeel ons nie meer so maklik nie. Ja, soms is dit nodig om iemand daarop te wys dat sy besig is om haar en ander mense se lewe te vernietig omrede sy teen God se wil kies. Wanneer ons dit egter doen moet dit in nederigheid wees, in die wete dat ons self ook baie foute het en in dieselfde slagyster kan trap. Vra God om jou te help om ander mense te sien soos Hy hulle sien, in liefde en bid dat Hy alle oordeel uit jou hart sal verwyder.